ΚΑΝΟΝΙΣΜΟΣ (ΕΚ) αριθ. 2701/1999 ΤΟΥ ΣΥΜΒΟΥΛΙΟΥ

της 14ης Δεκεμβρίου 1999

για την τροποποίηση τον κανονισμού (ΕΚ) αριθ. 2201/96 για την κοινή οργάνωση αγοράς στον τομέα των μεταποιημένων προϊόντων με βάση τα οπωροκηπευτικά

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής,

τη γνώμη του Ευρωπαϊκού Κοινοβουλίου(1),

τη γνώμη της Οικονομικής και Κοινωνικής Επιτροπής(2),

Εκτιμώντας τα εξής:

(1) Το άρθρο 6 του κανονισμού (ΕΚ) αριθ. 2201/96(3) ορίζει ότι, η ποσότητα που ορίζεται για τη χορήγηση της ενίσχυσης στην παραγωγή των μεταποιημένων προϊόντων με βάση την ντομάτα κατανέμεται κάθε χρόνο μεταξύ των κρατών μελών· η κατανομή αυτή, για την περίοδο εμπορίας 1999/2000, υπολογίζεται βάσει του μέσου όρου των ποσοτήτων που παρήχθησαν, για τις οποίες τηρήθηκαν οι ελάχιστες τιμές κατά τις περιόδους εμπορίας 1997/1998 και 1998/1999· από την περίοδο εμπορίας 2000/2001, βασίζεται στο μέσο όρο των ποσοτήτων που παρήχθησαν κατά τις τρεις περιόδους εμπορίας που προηγήθηκαν της περιόδου εμπορίας κατά την οποία πραγματοποιήθηκε η κατανομή·

(2) η περίοδος εμπορίας 1997/1998 χαρακτηρίστηκε, στην Πορτογαλία, από ασυνήθιστα δυσμενείς κλιματικές συνθήκες, οι οποίες είχαν ως αποτέλεσμα μία ασυνήθιστη και σημαντική πτώση της παραγωγής· κατανομή των ποσοστώσεων, βάσει αυτής της ασυνήθιστα χαμηλής παραγωγής της Πορτογαλίας, δεν θα ελάμβανε υπόψη το δυναμικό παραγωγής αυτού του κράτους μέλους υπό συνήθεις κλιματικές συνθήκες·

(3) θα πρέπει να κατανεμηθεί στην Πορτογαλία, κατ' εξαίρεση και μόνο για τις δύο περιόδους εμπορίας τις οποίες αφορά η ασυνήθιστη πτώση της παραγωγής ντοματών για μεταποίηση, και συγκεκριμμένα για τις περιόδους εμπορίας 1999/2000 και 2000/2001, μία συμπληρωματική ποσόστωση για την παραγωγή ντοματοπολτού, η οποία αντισταθμίζει την απώλεια των ποσοστώσεων που προκύπτει από τις ασυνήθιστες συνθήκες της περιόδου εμπορίας 1997/1998, χωρίς ωστόσο να ζημιώνει τους παραγωγούς των άλλων κρατών μελών· η συμπληρωματική αυτή ποσότητα θα πρέπει να καθοριστεί σε 83468 τόνους για την περίοδο εμπορίας 1999/2000 και να υπολογιστεί, για την περίοδο εμπορίας 2000/2001, αντικαθιστώντας την ποσότητα που πράγματι μεταποιήθηκε κατά την περίοδο εμπορίας 1997/1998 από την ποσότητα των 884592 τόνων, που είχε κατανεμηθεί αρχικά στην Πορτογαλία·

(4) ο παρών κανονισμός αφορά την περίοδο εμπορίας 1999/2000· αυτή η περίοδος εμπορίας άρχισε στις 15 Ιουνίου 1999· ο παρών κανονισμός θα πρέπει να εφαρμοστεί απ' αυτή την ημερομηνία,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 6 του κανονισμού (ΕΚ) αριθ. 2201/96, παρεμβάλλεται η ακόλουθη παράγραφος:

"3α. Παρά την παράγραφο 3, κατανέμεται στην Πορτογαλία, για τις περιόδους εμπορίας 1999/2000 και 2000/2001, μια συμπληρωματική ποσότητα νωπών ντοματών που προορίζονται για την παραγωγή ντοματοπολτού. Η ποσότητα αυτή είναι ίση:

- προς 83468 τόνους, για την περίοδο εμπορίας 1999/2000, και

- για την περίοδο εμπορίας 2000/2001, προς τη διαφορά μεταξύ της ποσότητας που υπολογίζεται σύμφωνα με την παράγραφο 3 και αυτής που υπολογίζεται με την αντικατάσταση με 884592 τόνους της ποσότητας νωπών ντοματών που χρησιμοποιήθηκαν στην Πορτογαλία για την παραγωγή ντοματοπολτού κατά την περίοδο εμπορίας 1997/1998.

Ο όγκος νωπών ντοματών που αναφέρεται στην παράγραφο 1 και η ποσότητα νωπών ντοματών που προορίζονται για την παρασκευή ντοματοπολτού που αναφέρεται στην παράγραφο 2, δεύτερο εδάφιο, πρώτη περίπτωση, αυξάνονται, γι' αυτές τις δύο συγκεκριμένες περιόδους εμπορίας, κατά τη συμπληρωματική ποσότητα που κατανέμεται στην Πορτογαλία.".

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός εφαρμόζεται από τις 15 Ιουνίου 1999.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 14 Δεκεμβρίου 1999.

Για το Συμβούλιο

Ο Πρόεδρος

K. HEMILÄ

(1) Γνώμη η οποία διατυπώθηκε στις 2 Δεκεμβρίου 1999 (δεν έχει ακόμα δημοσιευθεί στην Επίσημη Εφημερίδα).

(2) Γνώμη η οποία διατυπώθηκε στις 20 Οκτωβρίου 1999 (δεν έχει ακόμα δημοσιευθεί στην Επίσημη Εφημερίδα).

(3) ΕΕ L 297 της 21.11.1996, σ. 29. Κανονισμός ο οποίος τροποποιήθηκε τελευταία από τον κανονισμό (ΕΚ) αριθ. 2199/97 (ΕΕ L 303 της 6.11.1997, σ. 1).